ጠ/ሚ ሀይለማርያም የኢትዮጵያን የአረንጓዴ ኢኮኖሚ ግንባታ ዕቅድን በኒውዮርክ ለተመድ ጉባኤተኛ አቀረቡ
 ጠቅላይ ሚንስትር ሃይለማርያም ደሳለኝ ኢትዮጵያ እ.ኤ.አ በ2025 ላይ አረንጓዴ ኢኮኖሚን በመገንባት መካከለኛ ገቢ ካላቸው አገራት ተርታ ለመሰለፍ ያስቀመጠቸውን የረዥም ጊዜ ዕቅድ በኒውዮርኩ እየተካሄደ ባለው የመንግስታቱ ድርጅት ጠቅላላ  ጉባኤ ላይ አቅርቡ።የማይበገር የአረንጓዴ ኢኮኖሚን መሰረት በማድረግ የበካይ ጋዝ ልቀትን ዜሮ ያደረሰች መካከለኛ ገቢ ያላት አገር ለመፍጠርም ኢትዮጵያ የተለመደውንና ለአከባቢ ጥበቃ ትኩረት የማይሰጠውን የኢኮኖሚ ግንባታ አካሄድ እንደማትከተል ነው በንግግራቸው የጠቆሙት።አገራት በኢኮኖሚ ሲያድጉ ወደ ከባቢ ዓየር የሚለቁት የበካይ ጋዝ መጠን ሲጨመር መምጣቱን ያነሱት ጠቅላይ ሚኒስትሩ፥ ኢትዮጵያ በተቃራኒው አንስተኛ ወይም ዜሮ የበካይ ጋዝ ልቀትን ተግባራዊ በማድረግ እንዲሁም የታዳሽ ሃይልን በአማራጭ የሀይል ምንጭነት በመጠቀም፤ የባለሁለት አሃዝ የኢኮኖሚ  ዕድገት ማስመዝገብ እንደሚቻል አሳይታለችም ነው ያሉት።አገሪቱ በግብርናው ረገደም የተሻሻሉ የግብርና ዘዴዎች እንዲተገበሩ፥ በተለይም በእርከን ስራ ፣በተሻሻሉ የመስኖ ዘዴዎች እና የጤና አገልግሎቶችን በማስፋፋት፣ ታዳሽ ሀይልን በአማራጭ የሃይል ምንጭነት በባቡር መስመር እና በተለያዩ ፕሮጀክቶቿ ላይ መጠቀም መቻሏንም አስረድተዋል።አገሪቱ የተሻሻሉ እና ጊዜው ከደረሰበት የቴክኖሎጂ አቅም ጋር የተጣጣሙ ፖሊሲዎችን በመቅረፅ፥ የማይበገር የአረንጓዴ ኢኮኖሚንም ለመገንባት መቻሏንም አንስተዋል።ኤሌክትሪክን በባቡር ዘርፍና በተለያዩ የትራንስፖርትና ሌሎችም መስኮች ላይ ለመጠቀም  በስፋት በመጠቀም  ለአረንጓዴ ኢኮኖሚ ግንባታ የሚደረገው ጥረት ሁለገብ እንዲሆን ለማስቻል አሁንም በትኩረት ይሰራል ብለዋል አቶ ሀይለማርያም።በ2015 አጋማሽ አልያም ከዚያ ቀደም ብሎ ኢትዮጵያ አሁን ያላትን የ2 ሺህ ሜጋ ዋት የኤሌክትሪክ ሃይል የማመንጨት አቅም፥ ወደ 10 ሺህ ሜጋ ዋት እንደምታደርስ ያላቸውን እምነትም ገልፀዋል።የቀጣይ የአገሪቱ አቅጣጫም ይህንን እንቅስቃሴ ማጠናከር መሆኑን በማስታወስም፥ የምስራቅ አፍሪካ አገራትንም ሆነ በመላው ዓለም ያሉና የአረንጓዴ ኢኮኖሚ አቀንቃኞች በሙሉ ለዚህ ዓላማ በትጋት መስራትና እንደታሰበው ኢትዮጵያን ጨምሮ ሌሎች ታዳጊ አገራትን መካከለኛ ገቢ ካላቸው አገራት ተርታ ለማሰለፍ ትልቅ ትብብር እንጠይቃለን ብለዋል።በተለይም የቴክኖሎጂ፣ የፋይናንስ እና የአቅም ማሳደጊያ ድጋፎች ለዚህ ወሳኝ መሆናቻውን በመጠቆም፥ በዚህ በኩል አቅሙ ያላቸው አገራት ሁሉ በቅርበት ሆነው እንዲሰሩ ጥሪ አቅርበዋል።(ኤፍ.ቢ.ሲ)